ბაალბექ-ჰერმელის მუჰაფაზა
ბაალბექ-ჰერმელის მუჰაფაზა (არაბ. محافظة بعلبك - الهرمل) — ლიბანის ერთ-ერთი მუჰაფაზა. მოიცავს ბაალბექის და ჰერმელის რაიონებს, რომლებიც 74 მუნიციპალიტეტადაა დაყოფილი. დედაქალაქი ბაალბექი. მუჰაფაზას უკავია ბექაას ხეობის ჩრდილოეთი ნაწილი — ერთ-ერთი მთავარი სასოფლო სამეურნეო არეალი ლიბანში. 2015 წლისთვის გაეროს ლტოლვილთა უმაღლესი კომისარიატის მონაცემებით მუჰაფაზის მოსახლეობა 416 427 კაცს შეადგენდა, მათ შორის 137 788 სირიელი და 8 117 პალესტინელი ლტოლვილი. მოსახლეობის უმრავლესობა სუნიტია, უმცირესობას შეადგენენ ქრისტიანები და შიიტები. ბაალბექ-ჰერმელის მუჰაფაზა შეიქმნა 2003 წლის 16 ივლისს, როდესაც ბაალბექისა და ჰერმელის რაიონები გამოეყვნენ ბექაას მუჰაფაზას. ახალი რეგიონის იმპლემენტაცია დაიწყო 2014 წელს და პირველი გამგებელი გახდა ბაშირ ხოდრი. სირიელი მიგრანტების შედინება ამძიმებს ისედაც მყიფე ინფრასტრუქტურას და მომსახურებას. სირიაში მომხდარმა ძალადობებმა ბაალბექ-ჰერმელის მუჰაფაზაშიც შეაღწია. ბექაას ხეობის ჩრდილოეთი და ბაალბექი წარმოადგენს ჰეზბოლას მთავარ დასაყრდენს ლიბანში.